Foto: adriannastase.ro

Într-o postare pe blogul său, Adrian Năstase se plânge că i-a fost interzis, prin sentință judecătorească, dreptul de a vota și își îndeamnă susținătorii să voteze și pentru el. Acesta și-a ilustrat postarea printr-o fotografie în care apare peste tot sigla PSD.



„Așa cum știți, Livia Stanciu și Ionuț Matei au hotărât că nu am voie să aleg și să fiu ales timp de cinci ani după executarea pedepsei cu închisoarea. O dovada în plus că s-a urmărit eliminarea mea din viață politică.

De aceea, astăzi nu voi putea merge să votez.

Vă rog însă să mergeți voi să votați și în contul meu.

Și să votați cum aș fi votat și eu”, a scris Năstase.

Adrian Năstase a fost condamnat la 4 ani de închisoare cu executare în dosarul Zambaccian și la interzicerea unor drepturi, precum dreptul de a alege sau a fi ales într-o funcție care implică exercițiul autorității de stat sau de a ocupa o funcție precum cea deținută atunci când a comis infracțiunea.